dwar l-indirizzar tal-isfida tal-iskarsezza tal-ilma u tan-nixfa fl-Unjoni Ewropea

Kumitat għall-Ambjent, is-Saħħa Pubblika u s-Sikurezza tal-Ikel

OPINJONI tal-Kumitat għall-Iżvilupp Reġjonali ……………………………………….16

OPINJONI tal-Kumitat għall-Agrikoltura u l-Iżvilupp Rurali ……………..20

MOZZJONI GĦAL RIŻOLUZZJONI TAL-PARLAMENT EWROPEW

Il-Parlament Ewropew ,

– wara li kkunsidra l-Komunikazzjoni tal-Kummissjoni tat-18 ta' Lulju 2007 bl-isem ta' "Li tindirizza l-isfida tal-iskarsezza tal-ilma u l-perjodi ta' nixfa fl-Unjoni Ewropea" ( COM(2007)0414 ) ("il-Komunikazzjoni"),

– wara li kkunsidra d-Direttiva 2000/60/KE tal-Parlament Ewropew u tal-Kunsill tat-23 ta' Ottubru 2000 li tistabbilixxi qafas għal azzjoni Komunitarja fil-qasam tal-politika tal-ilma

ĠU L 327, 22.12.2000, p.

1 ("id-Direttiva Qafas dwar l-Ilma"),

– wara li kkunsidra r-rapport dwar l-evalwazzjoni tal-impatt u l-istudji mħejjija mill-Istitut għall-Politika Ambjentali Ewropea u l-Aġenzija Ewropea għall-Ambjent,

– wara li kkunsidra r-riżoluzzjoni tiegħu tal-4 ta' Settembru 2003 dwar il-Komunikazzjoni tal-Kummissjoni dwar l-immaniġġjar tal-ilma fil-pajjiżi li qed jiżviluppaw u l-prijoritajiet għall-kooperazzjoni għall-iżvilupp ta' l-UE

ĠU L 76E, 25.03.2004, p.

430. ,- wara li kkunsidra r-riżoluzzjoni tiegħu tat-18 ta' Mejju 2006 dwar id-diżastri naturali (nirien tal-foresti, nixfa u għargħar) – l-aspetti agrikoli

– wara li kkunsidra l-Artikolu 45 tar-Regoli ta' Proċedura tiegħu,

– wara li kkunsidra r-rapport tal-Kumitat għall-Ambjent, is-Saħħa Pubblika u s-Sikurezza tal-Ikel u l-opinjonijiet tal-Kumitat għall-Iżvilupp Reġjonali u tal-Kumitat għall-Agrikoltura ( A6-0362/2008 ),

A. billi l-kwistjoni tal-iskarsezza tal-ilma u tan-nixfa mhix limitata ġeografikament għall-Unjoni Ewropea iżda għandha riperkussjonijiet internazzjonali u hija problema globali; billi diġà jeżistu kunflitti internazzjonali dwar l-ilma u hemm perikolu dejjem jikber li dawn jiżdiedu fil-frekwenza,

B. billi l-ilma huwa essenzjali għall-ħajja u huwa prodott komuni li m'għandux jiġi mminimizzat għal sempliċiment prodott bażiku; billi l-politika kollha dwar l-ilma għandha tkun immexxija mill-assigurazzjoni li kulħadd ikollu aċċess ġust għall-ilma, inklużi l-ġenerazzjonijiet futuri,

C. billi l-iskarsezza tal-ilma u n-nixfa jirrappreżentaw sfida maġġuri b'impatti soċjo-ekonomiċi u ambjentali relevanti fl-UE; billi l-impatt ekonomiku totali tan-nixfa fil-livell tal-UE fl-aħħar 30 sena hu stmat għal EUR 100 biljun

D. billi l-iskarsezza tal-ilma u n-nixfa diġà jaffettwaw diversi partijiet tal-UE b'madwar għoxrin fil-mija tal-popolazzjoni tal-UE li tgħix f'pajjiżi li r-riżorsi ta' l-ilma tagħhom jgħaddu minn stress,

E. billi d-deżertifikazzjoni li qed taffettwa l-pajjiżi tal-komunità f'livelli differenti qed tfaqqar l-ambjent naturali u qed twassal għad-degradazzjoni tal-ħamrija u konsegwentament għat-telf tal-valur agrikolu tagħha,

F. billi l-iskarsezza tal-ilma u n-nixfa ma jinħassux bl-istess intensità fir-reġjuni kollha tal-UE, filwaqt li l-ikbar intensità tinħass fl-Istati Membri li qegħdin iktar lejn in-Nofsinhar,

G. billi hemm differenzi reġjonali sinifikanti fix-xejra li qed jieħdu l-problemi li qed jirriżultaw mill-iskarsezza ta' l-ilma u min-nixfa; billi l-aħjar mod hu li miżuri għall-iffaċċjar ta' dawn il-problemi jkunu bbażati fuq approċċ reġjonali,

H. billi l-iskarsezza ta' l-ilma u n-nixfa ġraw bi frekwenza u severità dejjem jiżdiedu matul l-aħħar 30 sena u billi l-bidla fil-klima possibilment taggrava s-sitwazzjoni, billi tikkontribwixxi għal żieda ta' avvenimenti idroloġiċi estremi fl-UE u barra l-UE, li probabilment jaffetwaw kemm il-kwalità kif ukoll il-kwantità tar-riżorsi ta' l-ilma,

I. billi t-tendenzi fl-użu ta' l-ilma mhumiex sostenibbli peress li l-UE qed tkompli taħli 20% mill-ilma tagħha minħabba l-ineffiċjenza,

J. billi n-nixfa intensa, flimkien ma' anqas xita, qed iżidu dejjem aktar il-periklu ta' nirien tal-foresti, kif deher ċar fin-nirien devastanti li riċentement ħakmu l-Ewropa tan-Nofsinhar,

K. billi ma teżisti ebda valutazzjoni komprensiva, teknika u xjentifikament solida dwar is-sitwazzjoni tal-kwantità tal-ilma fl-UE; billi d-data disponibbli fil-livell reġjonali u dwar il-varjazzjonijiet tal-istaġun hija limitata ħafna,

L. billi l-iskarsezza ta' l-ilma tista' tkun ir-riżultat ta' kawżi naturali, attivitajiet tal-bniedem jew tar-relazzjoni reċiproka bejn it-tnejn, kemm permezz ta' użu żejjed tal-provvista naturali jew permezz tad-degradazzjoni tal-kwalità ta' l-ilma; billi l-użu ħażin ta' l-ilma huwa wieħed mill-kawżi tad-deżertifikazzjoni;

billi t-turiżmu jżid aktar it-talba għall-ilma, partikolarment matul il-perjodu tas-sajf u fiz-zoni tal-kosta ta' l-Ewropa tan-Nofsinhar,

N. billi t-tqajjim tal-kuxjenza u l-provvista ta' informazzjoni tajba liċ-ċittadini fil-forom differenti , pereżempju permezz ta' kampanji ta' informazzjoni u edukazzjoni, hija ta' importanza elementari biex ikunu faċilitati bidliet fl-imġiba u fil-prattiki u biex titrawwem kultura li ma taħlix ilma u li tuża l-ilma b'mod effiċjenti,

O. billi l-provvista pubblika ta' l-ilma huwa servizz pubbliku fundamentali marbut mas-saħħa pubblika li m'għandux jiġi ostakolat,

P. billi l-iskarsezza ta' l-ilma u l-perjodi ta' nixfa huma kwistjonijiet ambjentali kumplessi, u għaldaqstant għandhom ikunu regolati mill-qrib ma' kwistjonijiet ambjentali oħra u b'kunsiderazzjoni tagħhom;

Q. billi l-agrikoltura, bħala settur produttiv, tbati ħafna mill-effetti tal-iskarsezza ta' l-ilma u tan-nixfa, waqt li fl-istess ħin għandha rwol importanti fil-ġestjoni sostenibbli tar-riżorsi tal-ilma disponibbli;

R. billi l-agrikoltura multifunzjonali fl-UE għandha rwol importanti fil-preservazzjoni tal-pajsaġġi, tal-bijodiversità u tal-ilma nadif u għalhekk għandha bżonn l-appoġġ finanzjarju għal ċerti miżuri kif ukoll għall-pariri xjentifiċi dwar il-ġestjoni tal-ilma,

S. billi l-iskarsezza tal-ilma u n-nixfa jirrappreżentaw fattur notevoli li jkompli jgħolli l-prezzijiet tal-materja prima agrikola; billi hu neċessarju li tkun garantita provvista stabbli tal-ikel,

T. billi kwantitajiet kbar ta' ilma huma meħtieġa fl-agrikoltura u, minħabba li din għaldaqstant tiddependi fuq il-provvista tal-ilma, l-agrikoltura trid tkun inkluża bħala parti responsabbli mis-sistemi reġjonali integrati ta' ġestjoni tal-ilma fejn għandu x'jaqsam l-użu bbilanċjat tal-ilma, it-twaqqif tal-ħela tal-ilma, l-adattament tal-pajsaġġ u l-ippjanar tal-uċuħ tar-raba, kif ukoll il-ħarsien tal-ilma mit-tniġġis,

U. billi n-nixfa tiffavorixxi wkoll il-proliferazzjoni ta' ċerti pesti fitosanitarji, u b'hekk tipprovoka tnaqqis notevoli fil-ħsad,

V. billi r-Raba' Rapport tal-Kummissjoni dwar il-Koeżjoni Ekonomika u Soċjali jidentifika li l-bidla fil-klima, b'mod partikolari n-nixfa u l-iskarsezza tal-ilma, hi waħda mill-isfidi l-ġodda b'implikazzjonijiet territorjali kbar li trid tiġi trattata mill-politika ta' koeżjoni, u li sa llum din il-problema affettwat lil 11% tal-popolazzjoni u 17% tat-territorju ta' l-UE,

Jilqa' b'sodissfazzjon il-Komunikazzjoni u jappoġġa l-ewwel sensiela proposta ta' għażliet dwar il-politika, imma jiddispjaċih li l-kamp ta' applikazzjoni tagħha huwa limitat għal-livell ta' l-UE u ta' l-Istati Membri biss; ifakkar li l-iskarsezza ta' l-ilma u n-nixfa huma problemi b'dimensjoni internazzjonali u li għandha tittieħed azzjoni b'mod li jirrifletti dan;

Jenfasizza li n-natura transreġjonali u transkonfinali tal-baċiri tax-xmajjar jista' jkollha impatt transkonfinali fuq ir-reġjuni tan-naħa ta' fuq u t'isfel tax-xmajjar, u li għaldaqstant huwa indispensabbli għall-Istati Membri u l-awtoritajiet reġjonali u lokali li jikkooperaw fil-kwistjoni ta' l-iskarsezza ta' l-ilma u tan-nixfa, filwaqt li jkun żgurat użu sostenibbli u tajjeb tar-riżorsi ta' l-ilma; iqis li l-ispeċifiċità ta' l-iskarsezza ta' l-ilma u l-perjodi ta' nixfa tirrikjedi azzjoni kkoordinata fil-livell ta' UE u ta' l-Istati Membri, kif ukoll fil-livell tal-gvernijiet reġjonali u lokali;

Jiddispjaċih li l-Komunikazzjoni tillimita ruħha għall-promozzjoni ta' objettivi ġenerali, billi tipproponi numru limitat biss ta' miżuri preċiżi u ebda skadenza konkreta għall-implimentazzjoni tagħhom f'reġjuni mminaċċati mill-iskarsezza ta' l-ilma u min-nixfa; jiddispjaċih li m'hemmx miri realistiċi u limiti ta' żmien biex dawn jintlaħqu, kif ukoll li m'hemmx enfasi fuq il-bżonn ta' kooperazzjoni mill-qrib mal-awtoritajiet nazzjonali, reġjonali u lokali; jitlob lill-Kummissjoni sabiex tippreżenta programm dejjiemi, b'mod partikolari rapport dwar il-progress fl-2009 u r-reviżjoni u l-iżvilupp ta' l-istrateġija tal-Unjoni Ewropea;

Jenfasizza l-importanza tar-reġjuni bħala forza ta' tmexxija wara l-innovazzjoni teknoloġika fil-qasam ta' l-ilma, meta jkun ikkunsidrat li l-effiċjenza ta' l-ilma hi fattur importanti għall-kompetittività; iħeġġeġ, għalhekk, lill-awtoritajiet reġjonali biex jikkunsidraw il-kooperazzjoni interreġjonali fil-livell nazzjonali u fil-livell internazzjonali, l-iskambju ta' l-informazzjoni u s-sħubiji strateġiċi bl-għan li tiġi organizzata ġestjoni reġjonali ta' l-ilma effiċjenti;

Jistieden lill-awtoritajiet reġjonali u lokali sabiex japprofittaw ruħhom mill-opportunitajiet kbar offruti mill-Fondi Strutturali u jinvestu fit-titjib jew it-tiġdid ta' l-infrastruttura u t-teknoloġija eżistenti, b'mod partikulari f'reġjuni fejn ir-riżorsi ta' l-ilma jinħlew minħabba t-tnixxija fil-pajpijiet ta' l-ilma, inklużi, b'mod speċifiku, teknoloġiji nodfa li jiffaċilitaw l-użu effiċjenti ta' l-ilma u jistgħu jiġu marbuta ma' l-immaniġġjar integrat tar-riżorsi ta' l-ilma (IRM), b'mod partikulari sabiex jindirizzaw l-isfida ta' l-effiċjenża fir-rigward ta' l-ilma (mil-lat ta' ffrankar u mil-lat ta' użu mill-ġdid) fis-setturi industrijali u tal-biedja kif ukoll min-naħa tal-konsumaturi domestiċi, inkluż fil-ġżejjer u fl-ibgħad reġjuni;

Jinsisti, f'dan ir-rigward, li l-allokazzjoni tal-fondi infrastrutturali għandha tkun orjentata lejn it-titjib tal-immaniġġjar tal-kwalità tal-ilma u konformi mal-ħtiġijiet eżistenti;

Ifakkar li għandu jkun preferut l-approċċ min-naħa tat-talba fl-immaniġġjar tar-riżorsi ta' l-ilma; hu tal-opinjoni, madankollu, li l-UE għandha tadotta approċċ olitisku meta timmaniġġja r-riżorsi ta' l-ilma, li jgħaqqad flimkien miżuri ta' mmaniġġjar tat-talba, miżuri li jtejbu r-riżorsi eżistenti fi ħdan iċ-ċiklu tal-ilma, u miżuri li joħolqu riżorsi ġodda, u li l-approċċ hemm bżonn li jintegra l-kunsiderazzjonijiet ambjentali, soċjali u ekonomiċi;

Jinnota li l-miżuri min-naħa tal-provvista għandhom wkoll jitqiesu, bil-għan li tinkiseb l-aktar soluzzjoni li tkun ekonomikament u ambjentalment effiċjenti, filwaqt li l-bilanċ bejn il-provvista u t-talba jiġi ottimizzat, u filwaqt li jiġi żgurat li jkun hemm provvista pubblika kontinwa ta' ilma inkluż waqt kundizzjonijiet ta' nixfa, b'konformità mal-prinċipju ta' żvilupp sostenibbli; huwa ta' l-opinjoni li għandha titħeġġeġ azzjoni sabiex tiġi stabbilita ġerarkija effettiva tal-użu tal-ilma, u li l-bini ta' rotot sabiex l-ilma jiġi ttrasportat fuq distanzi kbar m'għandhiex tkun soluzzjoni għall-problema ta' l-iskarsezza ta' l-ilma; jisħaq, madankollu, fuq l-importanza li miżuri min-naħa tal-provvista jista' jkollhom għar-reġjuni l-aktar affettwati mill-iskarsezza ta' l-ilma u min-nixfa, li jistgħu jieħdu forma ta' possibilitajiet tradizzjonali, bħall-bini ta' infrastruttura li tirregola minn fejn jgħaddi l-ilma, jew soluzzjonijiet alternattivi u innovattivi bħall-użu mill-ġdid sostenibbli ta' ilma għar-rimi jew id-desalinazzjoni;

Jenfasizza l-kontribut tal-popolazzjoni agrikola Ewropea fil-ġlieda kontra l-erożjoni tal-ħamrija u d-deżertifikazzjoni u jitlob li jkun rikonoxxut l-irwol kruċjali tal-produtturi Ewropej fl-ippreservar tal-veġetazzjoni f'reġjuni milquta minn nixfa persistenti jew mhedda mir-ramel li jinġarr mir-riħ; jenfasizza l-benefiċċji speċifiċi ta' uċuħ tar-raba' permanenti, tal-ġonna tas-siġar tal-frott u tal-għelieqi tad-dwieli, tal-mergħat u tal-foresti għall-ġbir tal-ilma;

Jenfasizza l-importanza tal-kwistjoni tal-ġestjoni tal-ilma f'zoni muntanjużi u jistieden lill-Kummissjoni biex tinkoraġġixxi lill-awtoritajiet lokali u reġjonali biex jiżviluppaw sens ta' solidarjetà bejn l-utenti fiz-zoni ta' fuq u dawk fiz-zoni t'isfel;

Ifakkar fir-rabta bejn il-bidla fil-klima, l-iskarsezza ta' l-ilma u n-nixfa u l-kura territorjali integrata mmirata lejn il-manteniment u l-preservazzjoni tar-riżorsi lokali ta' l-ilma u hu mħasseb ħafna dwar l-impatt li possibilment ikun hemm fuq is-saħħa pubblika; jitlob li jitqies l-impatt fuq ir-riżorsi ta' l-ilma meta jiġu mfassla l-politiki għall-ġlieda kontra l-bidla fil-klima; jitlob li jsir studju fil-fond dwar ir-relazzjoni reċiproka bejn l-iżvilupp tal-bijofjuwils u d-disponibilità tar-riżorsi ta' l-ilma; jitlob, bl-istess mod, li ssir evalwazzjoni speċifika ta' l-installazzjonijiet b'konsum għoli ta' l-ilma; jisħaq fuq il-bżonn li l-kwistjoni ta' l-ilma tkun integrata sistematikament fl-oqsma kollha tal-politiki u li jinħoloq approċċ tassew integrat meta din tkun indirizzata, inklużi l-istrumenti finanzjarji u legali kollha tal-UE; jissottolinja li l-livelli politiċi kollha (nazzjonali, reġjonali u lokali) għandhom ikunu involuti fil-proċess;

Jemmen li għandha tiġi stabbilità rabta bejn l-iskarsezza ta' l-ilma u n-nixfa u l-bidla fil-klima u l-istrateġiji speċifiċi għalihom, filwaqt li wieħed għandu jżomm f'moħħu li t-tħassib fir-rigward ta' l-adattament għall-bidla fil-klima għandu jiġi integrat bħala prijorità fl-implimentazzjoni tad-Direttiva Qafas dwar l-Ilma;

Iħeġġeġ lill-Kummissjoni u lill-Istati Membri sabiex jirrikonoxxu li d-deforestazzjoni u l-iżvilupp urban bla rażan qed iwasslu għal żieda fl-iskarsezza ta' l-ilma; jistieden lill-Istati Membri u lill-awtoritajiet ikkonċernati biex iqisu kwistjonijiet marbuta mal-ilma fl-ippjanar tal-użu tal-art, l-aktar f'dak li jikkonċerna l-iżvilupp tal-attivitajiet ekonomiċi f'baċiri ta' xmajjar sensittivi, inkluż fil-gżejjer u fl-ibgħad reġjuni; jenfasizza li kwalunkwe provvista ta' ilma, independentement mill-iskop tal-konsum tagħha, trid tkun konformi mal-prinċipju ta' tariffi ġusti għall-ilma, u b'hekk tinkoraġġixxi lill-kumpanniji b'mod speċjali sabiex jużaw l-ilma b'mod aktar effiċjenti;

Jenfasizza li r-reviżjoni tal-prijoritajiet tal-baġit tal-Komunità għandha tagħti prijorità aktar għolja lill-miżuri ambjentali u, b'mod partikulari, lill-politiki mfassla biex jikkumbattu l-effetti tal-bidla fil-klima, li jinkludu n-nixfa u l-iskarsezza tal-ilma, waqt li tiżgura li jkunu disponibbli r-riżorsi addizzjonali meħtieġa;

Jitlob lill-Kummissjoni biex tikkunsidra r-rabta intersettorjali bejn l-impatt soċjali u dak ekonomiku tal-bidla fil-klima fuq l-użu tal-art u l-ispejjeż tal-enerġija assoċjati mal-bidla fil-klima; iħeġġeġ lill-UE sabiex twettaq l-evalwazzjonijiet kollha dwar l-effiċjenza ta' l-ilma billi tuża indikaturi oġġettivi u ekonomiċi;

Jagħraf li l-iskarsezza ta' l-ilma u l-perjodi ta' nixfa għandhom effetti diretti fuq il-koeżjoni ekonomika, soċjali u territorjali; isostni li dan għandu jitqies b'mod adegwat fl-iżvilupp tal-politika ġejjiena tal-koeżjoni, u li l-miżuri kollha baġitarji u l-istrumenti oħra meħtieġa għandhom isiru disponibbli għal dan l-għan;

Jiġbed l-attenzjoni fuq il-fatt li s-sitwazzjoni ekonomika, il-kompetittività u l-opportunitajiet ta' l-iżvilupp ta' reġjun huma ddeterminati mill-kwistjonijiet ambjentali kumplessi msemmija fil-komunikazzjoni tal-Kummissjoni;

Jirrikonoxxi l-importanza tad-Direttiva Qafas dwar l-Ilma bħala qafas biex jinkiseb "status tajjeb" għall-ilmijiet Ewropej kollha, biex jiġu promossi l-kooperazzjoni interreġjonali, l-użu sostenibbli tal-ilma u l-ħarsien tar-riżorsi disponibbli tal-ilma filwaqt li jingħata kontribut biex jittaffu l-effetti tal-għargħar u tan-nixfa, u jitlob lill-Kummissjoni u lill-Istati Membri kollha biex jimplimentaw bis-sħiħ id-dispożizzjonijiet tagħha u biex jiġi żgurat li miżuri dwar l-iskarsezza ta' l-ilma u n-nixfa ma jkollhom ebda effett negattiv fuq l-objettivi għall-kwalità ta' l-ilma;

Jisħaq dwar il-ħtieġa li tiġi ċċarata d-definizzjoni ta' 'nixfa fit-tul' (fil-kuntest tad-Direttiva Qafas dwar l-Ilma) u l-implikazzjonijiet tagħha għall-kisba ta' l-objettivi ambjentali tad-Direttiva Qafas dwar l-Ilma f'perjodi ta' nixfa u wara perjodi bħal dawn; jirrimarka li l-iskarsezza tal-ilma u n-nixfa huma relatati imma differenti, u għalihom għandhom jiġu adottati strateġiji differenzjati;

Jisħaq li hemm rabta mill-qrib bejn in-nixfa, it-telf tal-ħamrija, id-deżertifikazzjoni u n-nirien tal-foresti;

Hu tal-fehma li l-pjan ta' mmaniġġjar tal-baċir tax-xmara skont d-Direttiva Qafas dwar l-Ilma għandu jintegra wkoll l-immaniġġjar tan-nixfa u ta' diżastri idrometeoroloġiċi oħra u jistabbilixxi mmaniġġjar tal-kriżi mfassal għall-bżonnijiet konkreti tal-baċiri tax-xmajjar li jkunu mminaċċati mill-iskarsezza tal-ilma u min-nixfa, inklużi kooperazzjoni transkonfinali, parteċipazzjoni pubblika u sistemi ta' twissija bikrija f'livelli differenti, jiġifieri dak Ewropew, nazzjonali, reġjonali u dak lokali; jenfassizza l-ħtieġa li jiġi evitat il-ħolqien ta' ostakoli għar-rotot naturali tax-xmajjar fi sforz sabiex l-għargħar jonqos, u jħeġġeġ evalwazzjoni ta' l-impatt aktar estensiva fir-rigward ta' l-issiġillar tar-rotot naturali tal-fluss ta' l-ilma;

Jenfasizza l-irwol tal-foresti fiċ-ċiklu ta' l-ilma u l-importanza ta' taħlita bbilanċjata ta' foresti, mergħat u art agrikola għall-immaniġġjar sostenibbli ta' l-ilma; jenfasizza, b'mod partikolari, l-irwol tal-ħamrija b'kontenut organiku għoli u l-adattazzjoni taċ-ċiklu ta' l-uċuħ tar-raba'; iwissi li l-konsum dejjem jiżdied ta' l-art huwa theddida għall-agrikoltura, is-sikurezza ta' l-ikel u l-immaniġġjar sostenibbli ta' l-ilma;

Jirrimarka li d-deżertifikazzjoni hija marbuta mill-qrib ma' l-ekonomija tal-foresti; iħeġġeġ li l-afforestazzjoni tintuża aktar sabiex il-fluss ta' l-ilma fil-wiċċ u taħt l-art jitrażżan u jittaffa u sabiex jonqsu d-degradazzjoni u t-telf tal-ħamrija;

Jirrakkomanda li l-mekkaniżmu Komunitarju għall-protezzjoni ċivili tagħmel provvedimenti għal interventi f'sitwazzjonijiet ta' kriżi li jirriżultaw minn nixfa qawwija;

Jenfasizza l-importanza li terġa' ssir evalwazzjoni tal-kwantitajiet disponibbli ta' l-ilma ta' taħt l-art fl-UE kollha u tar-regoli li jmexxu l-użu tiegħu, bl-għan ewlieni li jiġi żgurat l-użu razzjonali tar-riżorsi ta' l-ilma ta' taħt l-art skont il-ħtieġa tal-pajjiż individwali;

Jinnota li l-Komunikazzjoni ma tindirizzax il-problemi li jinħolqu f'diversi reġjuni minħabba li d-drenaġġ ma jiġix ippurifikat;

Jisħaq li m'għandhiex tintesa l-ħtieġa li jkunu protetti r-riżorsi ta' l-ilma ta' taħt l-art jekk dawn għandhom ikunu inklużi fl-immaniġġjar ġenerali tar-riżorsi ta' l-ilma;

Jitlob lill-Kunsill, lill-Istati Membri u lill-awtoritajiet reġjonali u lokali biex iqisu l-elementi ewlenin tal-komunikazzjoni dwar l-isfida tan-nuqqas tal-ilma u tan-nixfa fi ħdan setturi politiċi oħra, biex ikunu evitati effetti negattivi fil-qasam tal-ħarsien tar-riżorsi tal-ilma;

Jisħaq li l-esperjenza dinjija turi li d-devjazzjoni tax-xmajjar twassal għal ħsara irreparabbli fil-kundizzjonijiet ekoloġiċi u idromorfoloġiċi, u tista' tfisser li n-nies ikollhom jitilqu djarhom u li n-negozji jkollhom jirrilokaw, u b'hekk issir ħsara lill-koeżjoni soċjali u ekonomika; jistieden lill-Istati Membri sabiex jevitaw kwalunkwe deterjorazzjoni tal-baċiri tax-xmajjar tagħhom u sabiex jirrispettaw bis-sħiħ ir-rekwiżiti stipulati fl-Artikoli 1 u 4 tad-Direttiva ta' Qafas dwar l-Ilma, u jistieden lill-Kummissjoni sabiex l-iffinanzjar ta' l-UE tagħtih biss lil proġetti li jikkonformaw ma' dawk ir-rekwiżiti;

Iħeġġeġ lill-Kunsill biex mingħajr aktar dewmien jadotta deċiżjoni dwar il-proposta ta' Regolament li jistabbilixxi l-Fond ta' Solidarjetà tal-UE ( COM(2005)0108 ), biex titjieb id-definizzjoni tal-kriterji u tas-sitwazzjonijiet eliġibbli, inklużi sitwazzjonijiet ta' nixfa, u b'hekk ikun aktar possibbli li tittieħed azzjoni kontra d-diżastri naturali b'mod aktar effettiv, flessibbli u bil-ħeffa, meta jitqies li l-Parlament diġà adotta l-pożizzjoni tiegħu fit-18 ta' Mejju 2006

Jilqa' b'sodisfazzjon il-fatt li l-iffrankar tal-ilma hu l-ewwel prijorità tal-Kummissjoni bħala reazzjoni għall-iskarsezza u l-perjodi ta' nixfa; f'dan ir-rigward, iħeġġeġ lill-Kummissjoni sabiex tiżgura li l-użu tal-Fondi Strutturali ma jaħdimx kontra din il-prijorità, sabiex tinkorpora l-immaniġġjar ta' l-ilma bħala kriterju li l-proġetti jridu jissodisfaw, u sabiex jikseb evidenza ta' l-użu sħiħ mill-awtoritajiet lokali u reġjonali ta' l-iffrankar ta' l-ilma u tal-konformità tagħhom mar-rekwiżiti tad-Direttiva ta' Qafas dwar l-Ilma, qabel ma jingħataw finanzjament mill-Fondi Strutturali;

Iqis li fejn mogħdija tal-ilma tgħaddi minn iktar minn Stat Membru wieħed, hu meħtieġ li tiddaħħal il-kooperazzjoni interreġjonali u transnazzjonali għall-ġestjoni integrata tal-mogħdijiet tal-ilma, b'mod partikolari b'rabta mal-agrikoltura;

Ifakkar li kważi 20% ta' l-ilma fl-UE qed jintilef minħabba l-ineffiċjenza ta' l-ilma u jisħaq fuq il-bżonn għal investimenti maġġuri sabiex jittejbu l-progress tekniku fis-setturi ekonomiċi kollha (b'attenzjoni speċjali fuq l-iżjed użi intensivi ta' l-ilma u s-setturi fejn il-potenzjal ta' l-iffrankar ta' l-ilma huwa l-iżjed sinifikanti); jinnota li l-immaniġġjar ħażin tal-ilma hija problema li taffettwa l-iskarsezza ta' l-ilma, u li jista' jkollu iżjed impatti negattivi fiż-żminijiet tan-nixfa għad li ma jikkawżahiex, għax in-nixfa hija fenomenu naturali;

Jipproponi lill-Kummissjoni – peress li l-problema ta' l-iskarsezza ta' l-ilma u tal-perjodi ta' nixfa hija marbuta mill-qrib mal-kwistjonijiet kumplessi ta' l-użu ħali ta' l-ilma – li l-kriterju tal-użu ekonomiku tal-ilma għandu jiġi inkorporat mas-sistema ta' kundizzjonijiet għall-għotja ta' sussidji minn-fondi tal-UE;

Iħeġġeġ lill-UE biex tappoġġja t-teknoloġija, l-iskambji tal-aħjar prattiki u l-innovazzjoni li jużaw inqas ilma u enerġija u li jkunu mmirati biex itejbu l-effiċjenza fl-użu tal-ilma;

Jistieden lill-Kummissjoni - waqt li jżomm f'moħħu li t-telf ikkawżat mill-provvista tan-netwerk tat-tnixxijiet ta' l-ilma pubbliku f'ċentri urbani jista' jaqbeż il-50% - biex tikkunsidra l-possibilità li tippromwovi netwerk ta' bliet biex jinkoraġġixxu l-użu sostenibbli tal-ilma bil-għan li jiskambjaw prattiki tajbin bħall-użu mill-ġdid, l-iffrankar u l-effiċjenza mtejba fl-ilma u biex jaħdmu flimkien f'proġetti pilota ta' dimostrazzjoni; jistieden, bl-istess mod, lill-awtoritajiet lokali biex itejbu n-netwerks tal-provvista għad-distribuzzjoni ta' l-ilma li m'għadhomx jintużaw;

Jisħaq li 40% ta' l-ilma użut fl-UE jista' ma jinħeliex; jitlob li jittieħdu miżuri u inċentivi finanzjarji konkreti biex ikun promoss użu iktar effiċjenti u sostenibbli tal-ilma; jistieden, bl-istess mod, li jkun hemm installazzjoni estensiva ta' tagħmir ta' kejl li jkejjel il-konsum ta' l-ilma sabiex jitħeġġeġ l-iffrankar, l-użu mill-ġdid u l-użu effiċjenti u razzjonali ta' l-ilma; jinkoraġġixxi lill-Istati Membri l-iżjed milquta biex jużaw parti mill-fondi strutturali tagħhom għal proġetti li jtejbu l-użu tal-ilma u l-iffrankar tal-ilma; jinkoraġġixxi lill-awtoritajiet tal-baċir tax-xmara biex jagħmlu analiżi ta' l-ispiża f'relazzjoni mal-benefiċċju għal miżuri ta' mmaniġġjar alternattiv ta' l-ilma fis-setturi kollha;

Jenfasizza l-ħtieġa li jiġi missielet l-ħela ta' l-ilma u li jiġu bbilanċjati l-użi ta' l-ilma, b'mod partikulari permezz tal-użu mill-ġdid, filwaqt li jżomm f'moħħu l-valuri diversi li għandu: bijoloġiċi, soċjali, ambjentali, simboliċi, kulturali u f'termini tal-pajsaġġi u t-turiżmu;

Ifakkar li l-Artikolu 9(1) tad-Direttiva Qafas dwar l-Ilma jistipula li "L-Istati Membri jridu jikkunsidraw il-prinċipju ta' rkuprar tal-ispejjeż tas-servizzi tal-ilma (…) bi qbil partikolarment mal-prinċipju ta' min iniġġes iħallas" u għandhom jiżguraw li, sas-sena 2010, "l-politika tal-apprezzament tal-ilma tipprovdi inċentivi adegwati għall-utenti biex jużaw ir-riżorsi tal-ilma effiċjentement (…)

Iqis li, filwaqt li l-politiki ta' l-immaniġġjar ta' l-ilma għandhom ikunu bbażati fuq il-prinċipju ta' min iniġġes iħallas, dawn għandhom ikunu akkumpanjati wkoll b'miżuri li jwaqqfu t-telf sinifikanti li jirriżulta minn apparat difettuż u minn sistemi agrarji u wċuħ tar-raba' mhux adegwati;

Jisħaq li jista' jinkiseb ħafna progress lejn użu iktar effiċjenti ta' l-ilma fis-settur agrikolu f'xi pajjiżi; jispera li l-kontroll tas-saħħa tal-Politika Agrikola Komuni se jikkkunsidra din il-problema u se jipproponi azzjonijiet konkreti li jippromwovu użu iktar sostenibbli ta' l-ilma permezz ta' inċentivi biex jiġu mobilizzati l-aħjar prattiki u teknoloġiji disponibbli, b'mod partikolari l-appoġġ għall-iżvilupp rurali, permezz tal-konformità reċiproka, l-applikazzjoni tal-prinċipju ta' min iniġġes iħallas u tal-prinċipju ta' min juża jħallas, u l-Programmi għall-Iżvilupp Rurali; iqis li l-Unjoni Ewropea għandha tappoġġja miżuri biex jittejjeb l-immaniġjar tal-ilma fl-agrikoltura, billi tippromwovi l-immodernizzar tas-sistemi tal-irrigazzjoni ħalli jitnaqqas il-konsum tal-ilma u billi ssaħħaħ ir-riċerka f'dan il-qasam;

Jenfasizza l-irwol li għandhom il-programmi ambjentali fil-qafas tat-tieni pilastru tal-Politika Agrikola Komuni fl-istabbiliment ta' inċentivi għall-prattiki agrikoli li jħarsu s-sostenibilità u l-purezza tar-riżorsi tal-ilma;

Jenfasizza l-fatt li l-produzzjoni tal-bijofjuwil se żżid it-talba għal kwantitajiet kbar ta' ilma, u jisħaq fuq il-ħtieġa li ssir sorveljanza mill-qrib fuq l-impatt ta' l-użu tal-bijofjuwils u li ssir reviżjoni regolari tal-politiki ta' l-Unjoni Ewropea u nazzjonali dwar il-bijofjuwils;

Jirrimarka li l-utenti ewlenin ta' l-ilma (bħall-impjanti ta' l-enerġija) ma jikkonsmawx l-ilma iżda jirillaxaw l-ilma fiċ-ċiklu ta' l-ilma wara li jkunu użawh fil-proċessi tagħhom; jenfasizza li meta jagħmlu dan ikollhom effett qawwi fuq id-disponibilità tal-ilma tal-wiċċ, fuq is-sistemi ekoloġiċi u fuq is-saħħa pubblika minħabba li jżidu t-temperatura ta' l-ilma; jenfasizza l-ħtieġa li jitqiesu dawn l-effetti;

Ifakkar li l-konsumaturi għandhom rwol maġġuri jekk irridu niksbu użu sostenibbli tar-riżorsi tal-ilma fl-UE, u għalhekk jitlob lill-UE biex tnedi kampanja pubblika ta' informazzjoni u ta' edukazzjoni biex tqajjem iktar il-kuxjenza tan-nies dwar il-kwistjoni ta' l-ilma u tħeġġiġhom biex jieħdu azzjonijiet konkreti;

Jirrimarka lill-Kummissjoni li bit-tfassil ta' politika effiċjenti tal-prezzijiet tal-ilma li turi l-valur reali ta' l-ilma, din tista' tinkoraġixxi lill-konsumaturi biex ikunu aktar ekonomiċi fl-użu tagħhom ta' l-ilma;

Jenfasizza l-irwol ewlieni ta' l-awtoritajiet reġjonali u lokali u ta' l-organizzazzjonijiet tas-soċjetà ċivili fil-kampanji tat-tqajjim ta' kuxjenza u fl-organizzazzjoni ta' attivitajiet edukattivi;

Jistieden lill-Kummissjoni u lir-reġjuni u l-bliet ta' l-Istati Membri sabiex iħeġġu l-iżvilupp ta' kultura ta' ffrankar ta' l-ilma fl-UE billi jippromwovu l-ġbir tal-ilma tax-xita u billi jnedu kampanji sabiex iqajmu l-kuxjenza pubblika dwar l-iffrankar tal-ilma, pereżempju permezz ta' programmi edukattivi xierqa; jistieden lill-Kummissjoni sabiex tħeġġeġ l-iskambju tal-prattiki tajba fost ir-reġjuni, il-bliet u l-organizzazzjonijiet tas-soċjetà ċivili, filwaqt li jiffukaw fuq miżuri għall-iffrankar ta' l-ilma (inkluża l-purifikazzjoni ta' l-ilma tax-xita u tad-drenaġġ), għat-titjib fl-effiċjenza ta' l-ilma u għall-immaniġġjar tar-riskju ta' perjodi ta' nixfa;

Iqis li hu meħtieġ li jkunu promossi kampanji ta' informazzjoni, kuxjenza u taħriġ għall-produtturi sabiex jingħata kontribut attiv għall-ġestjoni sostenibbli tar-riżorsi tal-ilma;

Hu tal-fehma li sistema ta' ttikkettar għall-konsum ta' l-ilma tal-prodotti, li diġà teżisti għall-effiċjenza enerġetika, tkun għodda adegwata biex jinkiseb konsum ta' l-ima li jkun iżjed sostenibbli, iżda jisħaq li;

(a) sistema bħal din għandha tkun volontarja, u

(b) għandhom jitqiesu t-tikketti u l-iskemi ta' ttikkettar eżistenti biex jiġi evitat li l-konsumaturi jitħawdu minħabba volumi kbar ta' informazzjoni;

Iħeġġeġ biex il-kriterji tar-rendiment ta' l-ilma għandhom, fejn ikun possibbli, isiru parti mill-istandards tal-kostruzzjoni tal-bini;

Iħeġġeġ lill-parteċipanti kollha biex jiżviluppaw skema volontarja għat-tikkettar ta' mmaniġġjar sostenibbli ta' l-ilma u biex ifasslu programmi volontarji ta' ffrankar ta' l-ilma fid-diversi setturi ekonomiċi (pereżempju l-agrikoltura, it-turiżmu, il-manifattura);

Jiġbed l-attenzjoni għall-fatt li t-tfassil ta' politika effiċjenti ta' l-ipprezzar tal-ilma li turi l-valur reali ta' l-ilma jista' jinkoraġġixxi lill-konsumaturi biex jibżgħu aktar għall-ilma;

Huwa tal-fehma li l-ilma jrid jibqa' meqjus bħala wieħed mill-beni pubbliċi u bħala element fundamentali tas-sovranità ta' pajjiż li għandu jkun aċċessibbli għal kulħadd bi prezzijiet 'soċjali u ambjentali' ġusti, b'kunsiderazzjoni partikulari tas-sitwazzjoni speċifika ta' kull pajjiż u tad-diversi sistemi agrikoli li jeżistu, kif ukoll għall-irwol soċjali tal-agrikoltura;

Jitlob lill-Kummissjoni biex tikkunsidra li fl-2009 tiffinanzja proġett pilota maħsub biex ikopri r-riċerka, is-sorveljanza u l-immoniterjar għall-iżvilupp ta' attivitajiet ta' prevenzjoni biex titwaqqaf id-deżertifikazzjoni u biex tiżdied l-informazzjoni fl-Ewropa u b'hekk ikunu evitati t-tgħawwir, id-deflazzjoni, it-telf agrikolu u tal-bijodiversità, u jiżdiedu l-ħarsien u l-fertilità tal-ħamrija u l-kapaċità tal-ħamrija li żżomm l-ilma kif ukoll l-abilità tagħha li trażżan il-faħam; jerġa' jtenni l-importanza li tiġi stabbilita data affidabbli u trasparenti sabiex il-politika tkun tista' tkun tabilħaqq effettiva;

Jilqa' t-twaqqif ta' l-Osservatorju Ewropew tan-Nixfa u tas-sistemi ta' twissija bikrija; jenfasizza l-importanza ta' diskussjoni estensiva dwar l-objettivi bażiċi, il-baġit u l-organizzazzjoni tagħhom;

Jistieden lill-Kummissjoni sabiex tippromwovi l-bidu ta' l-operat ta' l-Osservatorju Ewropew ta' Perjodi ta' Nixfa fil-qafas tal-Aġenzija Ewropea għall-Ambjent u jenfasizza li dan għandu jaħdem sabiex jikkomplementa d-data nazzjonali b'tagħrif reġjonali u lokali standard dwar ix-xita u l-konsum skont l-istaġuni u skont is-setturi sabiex jissaħħaħ it-teħid ta' deċiżjonijiet sod u strateġiku;

Jenfasizza l-importanza ta' ħamrija li jkun fiha ħafna materjal organiku, sistema adattata ta' rotazzjoni tal-uċuħ tar-raba' u taħlita bbilanċjata ta' foresti, mergħat u art tar-raba' għall-ġestjoni sostenibbli tal-ilma; iwissi li l-konsum dejjem akbar tal-art jikkostitwixxi theddida għall-agrikoltura, għas-sigurtà tal-provvista tal-ikel u għall-ġestjoni sostenibbli tal-ilma;

Jistieden lill-Kummissjoni biex tappoġġa lill-Istati Membri biex jerġgħu jkabbru msaġar f'zoni affettwati minn nixfiet ċikliċi u nirien fuq bażi ta' rispett għall-bijoklima u l-karatteristiċi ekoloġiċi tagħhom, u jittama li r-riabilitazzjoni tal-pajsaġġ rurali u urban tkun ittrattata bħala kwistjoni ta' importanza partikolari, b'kunsiderazzjoni xierqa għall-karatteristiċi lokali speċifiċi;

Huwa tal-fehma li l-iskarsezza tal-ilma u n-nixfiet ċikliċi aċċentwaw il-flaġell tan-nirien u tal-gravità tagħhom, żiedu l-fraġilità u r-riskju tal-qirda ta' ħafna speċi li huma karatteristiċi tal-foresti fil-pajjiżi tan-Nofsinhar tal-Ewropa, li għalihom il-foresti jirrappreżentaw, f'ħafna każi, ir-riżors naturali ewlieni;

Jenfasizza li l-ippjanar għall-mudell agrikolu Ewropew għandu jqis il-perikli ambjentali l-aktar frekwenti u gravi kif ukoll l-iskarsezza tal-ilma u n-nixfa u li, f'dak il-kuntest, mekkaniżmu effettiv tal-immaniġġjar ta' kriżijiet għandu jikkostitwixxi element fundamentali tal-Politika Agrikola Komuni;

Huwa tal-fehma li l-valur ambjentali tal-foresti u l-produzzjoni agrikola jrid ikun evalwat mill-ġdid f'kuntest tal-bidla fil-klima fejn huwa assolutament vitali li jkun hemm bilanċ bejn iż-żieda fl-emissjonijiet ta' gass b'effett ta' serra u ż-żieda fil-kopertura forestali li l-kontribut tagħha bħala ħażna ta' karbonju jrid jitqies fil-politiki kollha dwar it-tnaqqis tal-emissjonijiet tal-gass b'effett ta' serra;

Jappoġġja l-impenn tal-Kummissjoni li tibqa' tenfasizza l-isfida tal-iskarsezza tal-ilma u tan-nixfa f'livell internazzjonali, b'mod partikolari permezz tal-Konvenzjoni tan-Nazzjonijiet Uniti għall-Ġlieda kontra d-Diżertifikazzjoni u l-Konvenzjoni ta' Qafas tan-Nazzjonijiet Uniti dwar il-Bidla fil-Klima;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.

OPINJONI tal-Kumitat għall-Iżvilupp Reġjonali

għall-Kumitat għall-Ambjent, is-Saħħa Pubblika u s-Sikurezza tal-Ikel

dwar l-indirizzar tal-isfida ta' l-iskarsezza ta' l-ilma u tan-nixfa fl-Unjoni Ewropea

Rapporteur għal opinjoni:

SUĠĠERIMENTI

Il-Kumitat għall-Iżvilupp Reġjonali jistieden lill-Kumitat għall-Ambjent, is-Saħħa Pubblika u s-Sikurezza tal-Ikel, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

A. billi r-raba' rapport dwar il-koeżjoni jidentifika li l-bidla fil-klima, b'mod partikolari n-nixfa u l-iskarsezza tal-ilma, hi waħda mill-isfidi l-ġodda b'implikazzjonijiet territorjali kbar li trid tiġi trattata mill-politika ta' koeżjoni, u li sa llum din il-problema effettwat lil 11% tal-popolazzjoni u 17% tat-territorju ta' l-UE,

B. billi l-impatt tal-iskarsezza tal-ilma u tan-nixfa fl-UE huwa aktar qawwi f'ċerti reġjuni u jinħass aktar fl-ifqar reġjuni, filwaqt li jwassal għall-abbandun ta' l-art, nirien tal-foresti u degradazzjoni tal-ħamrija, u jfixkel b'mod sinifikanti l-iżvilupp soċjali u ekonomiku ta' dawk li jgħixu f'dawn ir-reġjuni, u billi l-effetti ekonomiċi ta' l-iskarsezza ta' l-ilma u n-nixfa jikkostitwixxu sfida għall-kisba ta' l-għanijiet ta' Liżbona u l-objettivi tal-politika ta' koeżjoni ,

Iħeġġeġ lill-Kunsill biex mingħajr aktar dewmien jadotta deċiżjoni dwar il-proposta ta' Regolament li jistabbilixxi l-Fond ta' Solidarjetà tal-UE ( COM(2005)0108 ), biex titjieb id-definizzjoni tal-kriterji u tas-sitwazzjonijiet eliġibbli, inklużi sitwazzjonijiet ta' nixfa, u b'hekk ikun aktar possibbli li tittieħed azzjoni kontra d-diżastri naturali b'mod aktar effettiv, flessibbli u bil-ħeffa, meta jitqies li l-Parlament diġà adotta l-pożizzjoni tiegħu f'Mejju 2006; isemmi, f'dan il-kuntest, li sabiex jitjieb l-immaniġġjar tar-riskju tan-nixfa jeħtieġ jitjieb l-użu tal-Fond ta' Solidarjetà ta' l-UE u l-Mekkaniżmu ta' Protezzjoni Ċivili, u li l-Istati Membri u l-awtoritajiet reġjonali u lokali għandhom jimplimentaw Direttiva ta' Qafas dwar l-Ilma (Direttiva 2000/60/KE);

Jilqa' b'sodisfazzjon il-fatt li l-ekonomizzar ta' l-ilma hu l-ewwel prijorità tal-Kummissjoni bħala rispons għall-iskarsezza u l-perjodi ta' nixfa; f'dan ir-rigward, iħeġġeġ lill-Kummissjoni sabiex tiżgura li l-użu tal-Fondi Strutturali ma jaħdimx kontra din il-prijorità, sabiex tinkorpora l-immaniġġjar ta' l-ilma bħala kriterju li l-proġetti jridu jissodisfaw, u sabiex jikseb evidenza ta' l-użu sħiħ mill-awtoritajiet lokali u reġjonali ta' l-ekonomizzar ta' l-ilma u tal-konformità tagħhom mar-rekwiżiti tad-Direttiva ta' Qafas dwar l-Ilma, qabel ma jingħataw finanzjament mill-Fondi Strutturali;

Jagħraf li l-iskarsezza ta' l-ilma u l-perjodi ta' nixfa għandhom effetti diretti fuq il-koeżjoni ekonomika, soċjali u territorjali; isostni li dan għandu jitqies b'mod adegwat fl-iżvilupp tal-politika ġejjiena tal-koeżjoni, u li l-miżuri kollha baġitarji u strumenti oħra meħtieġa jsiru magħmula disponibbli għal dan l-għan;

Jenfasizza li n-natura transreġjonali u transkonfinali tal-baċiri tax-xmajjar jista' jkollha impatt transkonfinali fuq ir-reġjuni tan-naħa ta' fuq u t'isfel tax-xmajjar, u li għaldaqstant huwa indispensabbli għall-Istati Membri u l-awtoritajiet reġjonali u lokali li jikkoperaw dwar il-kwistjoni ta' l-iskarsezza ta' l-ilma u tan-nixfa, filwaqt li jkun żgurat użu sostenibbli u tajjeb tar-riżorsi ta' l-ilma; iqis li l-ispeċifiċità ta' l-iskarsezza ta' l-ilma u l-perjodi ta' nixfa tirrikjedi azzjoni kkoordinata fil-livell ta' UE u ta' l-Istati Membri, kif ukoll fil-livell tal-gvernijiet reġjonali u lokali;

Jistieden lill-awtoritajiet reġjonali u lokali sabiex japprofittaw ruħhom mill-opportunitajiet kbar offruti mill-Fondi strutturali u jinvestu fit-titjib jew it-tiġdid ta' l-infrastruttura u t-teknoloġija eżistenti, b'mod partikulari f'reġjuni fejn ir-riżorsi ta' l-ilma jinħlew minħabba t-tnixxija fil-pajpijiet ta' l-ilma, inklużi, b'mod speċifiku, teknoloġiji ndaf li jiffaċilitaw l-użu effiċjenti ta' l-ilma u jistgħu jiġu marbuta ma' l-immaniġġjar integrat tar-riżorsi ta' l-ilma (IRM), b'mod partikulari sabiex jindirizzaw l-isfida ta' l-effiċjenża fir-rigward ta' l-ilma (mil-lat ta' ekonomizzar u mil-lat ta' użu mill-ġdid) fis-setturi industrijali u tal-biedja kif ukoll min-naħa tal-konsumaturi domestiċi, inkluż fil-ġżejjer u fl-ibgħad reġjuni;

Jinsisti, f'dan ir-rigward, li l-allokazzjoni tal-fondi infrastrutturali għandha tkun orjentata lejn it-titjib tal-immaniġġjar tal-kwalità tal-ilma u konformi mal-ħtiġijiet eżistenti;

Jisħaq li l-esperjenza dinjija turi li d-devjazzjoni tax-xmajjar twassal għal ħsara irreparabbli fil-kundizzjonijiet ekoloġiċi u idromorfoloġiċi, u tista' tfisser li n-nies ikollhom jitilqu djarhom u li n-negozji jkollhom jirrilokaw, u b'hekk issir ħsara lill-koeżjoni soċjali u ekonomika; jistieden lill-Istati Membri sabiex jevitaw kwalunkwe ħsara lill-baċiri tax-xmajjar tagħhom u sabiex jirrispettaw bis-sħiħ ir-rekwiżiti stipulati fl-Artikoli 1 u 4 tad-Direttiva ta' Qafas dwar l-Ilma, u jistieden lill-Kummissjoni sabiex l-iffinanzjar ta' l-UE tagħtih biss lil proġetti li jikkonformaw ma' dawn ir-rekwiżiti;

Jinnota li l-komunikazzjoni tal-Kummissjoni li tindirizza l-isfida tal-iskarsezza tal-ilma u l-perjodi ta' nixfa ( COM(2007)0414 ) ma tindirizzax il-problema li tinħoloq f'diversi reġjuni minħabba li d-drenaġġ ma jiġix ippurifikat;

Jisħaq li m'għandhiex tintesa l-ħtieġa li jkunu protetti r-riżorsi ta' l-ilma ta' taħt l-art jekk dawn għandhom ikunu inklużi fl-immaniġġjar ġenerali tar-riżorsi ta' l-ilma;

Iħeġġeġ li jingħata appoġġ lis-sistemi kollha ta' sistemi razzjonali għall-ġbir ta' l-ilma tax-xita li jilħqu standards għolja ta' saħħa pubblika.

Jitlob lill-Kunsill, lill-Istati Membri u lill-awtoritajiet reġjonali u lokali biex iqisu l-elementi ewlenin tal-komunikazzjoni dwar l-isfida tan-nuqqas tal-ilma u tan-nixfa fi ħdan setturi politiċi oħra, biex ikunu evitati effetti negattivi fil-qasam tal-ħarsien tar-riżorsi tal-ilma;

Iħeġġeġ lill-Kummissjoni u lill-Istati Membri sabiex jirrikonoxxu li d-deforestazzjoni u l-iżvilupp urban bla rażan qed iwasslu għal żieda fl-iskarsezza ta' l-ilma; jistieden lill-Istati Membri u lill-awtoritajiet ikkonċernati biex iqisu kwistjonijiet marbuta mal-ilma fl-ippjanar tal-użu tal-art, l-aktar f'dak li jikkonċerna l-iżvilupp tal-attivitajiet ekonomiċi f'baċiri ta' xmajjar sensittivi, inkluż fil-gżejjer u fl-ibgħad reġjuni; jenfasizza li kwalunkwe provvista ta' ilma, independentement mill-iskop tal-konsum tagħha, trid tkun konformi mal-prinċipju ta' tariffi ġusti għall-ilma, u b'hekk tinkoraġġixxi lill-kumpaniji b'mod speċjali sabiex jużaw l-ilma b'mod aktar effiċjenti;

Jistieden lill-Kummissjoni sabiex tippromwovi l-bidu ta' l-operat ta' l-Osservatorju Ewropew ta' Perjodi ta' Nixfa fil-qafas tal-Aġenzija Ewropea għall-Ambjent u jenfasizza li għandu jaħdem sabiex jikkomplementa d-dejta nazzjonali b'tagħrif reġjonali u lokali standard dwar ix-xita u l-konsum skont l-istaġuni u skont is-setturi sabiex jissaħħaħ it-teħid ta' deċiżjonijiet sod u strateġiku;

Jenfasizza l-importanza tar-reġjuni bħala forza ta' tmexxija wara l-innovazzjoni teknoloġika fil-qasam ta' l-ilma, meta jkun ikkunsidrat li l-effiċjenza ta' l-ilma hi fattur importanti għall-kompetittività; għalhekk iħeġġeġ lill-awtoritajiet reġjonali biex jikkunsidraw il-koperazzjoni interreġjonali fil-livell nazzjonali u fil-livell internazzjonali, l-iskambju ta' l-informazzjoni u l-isħubiji strateġiċi bl-għan li tiġi organizzata ġestjoni reġjonali ta' l-ilma effiċjenti;

Jistieden lill-Kummissjoni u lir-reġjuni u l-bliet ta' l-Istati Membri sabiex iħeġġu l-iżvilupp ta' kultura ta' ekonomizzar ta' l-ilma fl-UE billi jippromwovu l-ġbir tal-ilma tax-xita u billi jniedu kampanji sabiex iqajmu l-kuxjenza pubblika dwar l-ekonomizzar tal-ilma, pereżempju permezz ta' programmi edukattivi xierqa; jistieden lill-Kummissjoni sabiex tħeġġeġ l-iskambju tal-prattiki tajba fosti ir-reġjuni, il-bliet u l-organizzazzjonijiet tas-soċjetà ċivili, filwaqt li jiffukaw fuq miżuri għall-ekonomizzar ta' l-ilma (inkluża l-purifikazzjoni ta' l-ilma tax-xita u tad-drenaġġ), għat-titjib fl-effiċjenza ta' l-ilma u għall-immaniġġjar tar-riskju ta' perjodi ta' nixfa;

Jiġbed l-attenzjoni għall-fatt li s-sitwazzjoni ekonomika, il-kompetittività u l-opportunitajiet ta' l-iżvilupp ta' reġjun huma ddeterminati mill-kwistjonijiet ambjentali kumplessi msemmija fil-komunikazzjoni tal-Kummissjoni;

Jiġbed l-attenzjoni għall-fatt li t-tfassil ta' politika effiċjenti ta' l-ipprezzar tal-ilma li turi l-valur reali ta' l-ilma jista' jinkoraġġixxi lill-konsumaturi biex jibżgħu aktar għall-ilma;

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Sostitut(i) (skont l-Artikolu 178 (2)) preżenti għall-votazzjoni finali

OPINJONI tal-Kumitat għall-Agrikoltura u l-Iżvilupp Rurali

għall-Kumitat għall-Ambjent, is-Saħħa Pubblika u s-Sikurezza tal-Ikel

dwar l-indirizzar tal-isfida ta' l-iskarsezza ta' l-ilma u tan-nixfa fl-Unjoni Ewropea

SUĠĠERIMENTI

Il-Kumitat għall-Agrikoltura u l-Iżvilupp Rurali jistieden lill-Kumitat għall-Ambjent, is-Saħħa Pubblika u s-Sikurezza tal-Ikel, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

A. billi l-agrikoltura, bħala settur produttiv, tbati ħafna mill-effetti tal-iskarsezza ta' l-ilma u tan-nixfa, waqt li fl-istess ħin għandha rwol importanti fil-ġestjoni sostenibbli tar-riżorsi tal-ilma disponibbli;

B. billi l-iskarsezza tal-ilma u n-nixfa ma jinħassux bl-istess intensità fir-reġjuni kollha tal-UE, bl-ikbar intensità tinħass fl-Istati Membri li qegħdin iktar lejn in-Nofsinhar,

C. billi l-iskarsezza tal-ilma u n-nixfa jirrappreżentaw fattur notevoli li jkompli jgħolli l-prezzijiet tal-materja prima agrikola, u filwaqt li titqies il-ħtieġa li tkun garantita provvista stabbli ta' ikel għall-popolazzjoni,

D. billi kwantitajiet kbar ta' ilma huma meħtieġa fl-agrikoltura u, minħabba li din għaldaqstant tiddependi fuq il-provvista tal-ilma, l-agrikoltura trid tkun inkluża bħala parti responsabbli mis-sistemi reġjonali integrati ta' ġestjoni tal-ilma fejn għandu x'jaqsam l-użu bbilanċjat tal-ilma, it-twaqqif tal-ħela tal-ilma, l-adattament tal-pajsaġġ u l-ippjanar tal-uċuħ tar-raba, kif ukoll il-ħarsien tal-ilma mit-tniġġis,

E. billi l-agrikoltura multifunzjonali fl-UE għandha rwol importanti fil-preservazzjoni tal-pajsaġġi, tal-bijodiversità u tal-ilma nadif u għalhekk għandha bżonn l-appoġġ finanzjarju għal ċerti miżuri kif ukoll għall-pariri xjentifiċi dwar il-ġestjoni tal-ilma,

F. billi n-nixfa tiffavorixxi wkoll il-proliferazzjoni ta' ċerti pesti fitosanitarji, u b'hekk tipprovoka tnaqqis notevoli fil-ħsad,

Huwa favur iktar appoġġ mill-Unjoni Ewropea għat-titjib tal-ġestjoni tal-ilma fuq l-art agrikola u fl-irziezet tal-bhejjem billi jipprovdi inċentivi għall-introduzzjoni ta' iktar faċilitajiet u sistemi ta' irrigazzjoni li jiffrankaw l-ilma u jagħmlu użu effiċjenti mill-ilma; jitlob lill-Kummissjoni biex ittejjeb ir-riċerka, l-iżvilupp u l-innovazzjoni bħala parti mis-Seba' Programm ta' Qafas, b'rigward partikulari għaz-zoni affettwati iktar mill-iskarsezza tal-ilma u n-nixfa u waqt li tqis l-iżviluppi bijoteknoloġiċi; jistieden ukoll li jsir iktar żvilupp ta' uċuħ tar-raba' reżistenti għan-nixfa;

Jenfasizza l-kontribut tal-popolazzjoni agrikola Ewropea fil-ġlieda kontra l-erożjoni mill-Amsoil u d-deżertifikazzjoni u jitlob li jkun rikonoxxut l-irwol kruċjali tal-produtturi Ewropej fl-ippreservar tal-veġetazzjoni f'reġjuni milquta minn nixfa persistenti jew mhedda mir-ramel li jinġarr mir-riħ; jenfasizza l-benefiċċji speċifiċi ta' uċuħ tar-raba' permanenti, tal-ġonna tas-siġar tal-frott u tal-għelieqi tad-dwieli, tal-mergħat u tal-foresti għall-ġbir tal-ilma;

Jenfasizza l-importanza tal-kwistjoni tal-ġestjoni tal-ilma f'zoni muntanjużi u jistieden lill-Kummissjoni biex tinkoraġġixxi lill-awtoritajiet lokali u reġjonali biex jiżviluppaw sens ta' solidarjetà bejn l-utenti fiz-zoni ta' fuq u dawk fiz-zoni t'isfel;

Huwa tal-fehma li l-valur ambjentali tal-foresti u l-produzzjoni agrikola jrid ikun evalwat mill-ġdid f'kuntest ta' bidliet fil-klima fejn huwa assolutament vitali li jkun hemm bilanċ bejn iż-żieda fl-emissjonijiet ta' gass b'effett ta' serra u ż-żieda fil-kopertura forestali li l-kontribut tagħha bħala ħażna ta' karbonju jrid jitqies fil-politiki kollha dwar it-tnaqqis tal-emissjonijiet tal-gass b'effett ta' serra;

Jiddikjara li l-politiki ta' ġestjoni tal-ilma li jibbażaw ruħhom primarjament fuq il-prinċipju ta' "min jikkonsma jħallas" se jfallu jekk ma jkunux akkumpanjati minn użu aħjar tar-riżorsi tal-ilma, li jibda minn miżuri biex titwaqqaf il-ħela konsiderevoli li jkun hemm fis-sistemi ta' distribuzzjoni bħala riżultat ta' difetti fit-tagħmir; jitlob li "l-għoti ta' prezz" għall-ilma ma joħloqx riskju għall-vijabilità tal-irziezet li huma meħtieġa biex tkun garantita l-awtosuffiċjenza tal-provvista fl-Unjoni Ewropea;

Iqis li hu meħtieġ, fejn mogħdija tal-ilma tgħaddi minn iktar minn Stat Membru wieħed, li tiddaħħal il-koperazzjoni inter-reġjonali u transnazzjonali għall-ġestjoni integrata tal-mogħdijiet tal-ilma, b'mod partikolari b'rabta mal-agrikoltura;

Iqis li hu meħtieġ li jkunu promossi kampanji ta' informazzjoni, kuxjenza u taħriġ għall-produtturi sabiex jingħata kontribut attiv għall-ġestjoni sostenibbli tar-riżorsi tal-ilma;

Iqis li, meta wieħed jikkunsidra l-bidla fil-klima u l-prospettiva li taggrava n-nixfa, hemm il-bżonn li jitwaqqaf osservatorju Ewropew li jippermetti, fost affarijiet oħra, pjanifikazzjoni aħjar tal-attività agrikola, sabiex il-bdiewa jkunu jistgħu jadottaw il-miżuri l-aktar adegwati għall-manteniment tal-produzzjoni tagħhom;

Iħeġġeġ lill-Kummissjoni u lill-Kunsill biex iqisu l-ħtieġa tal-ħolqien ta' mekkaniżmi ta' għajnuna għall-bdiewa milquta minn nixfiet ċikliċi, nirien u skarsezza ta' ilma li jkollhom l-għan li jevitaw diżastri ġodda u fuq skala kbira li jirriżultaw mill-bidliet fil-klima u li jimminimizzaw il-konsegwenzi tagħhom;

Jistieden lill-Kummissjoni biex tappoġġa lill-Istati Membri biex jergħu jkabbru msaġar f'zoni affettwati minn nixfiet ċikliċi u nirien fuq bażi ta' rispett għall-bijoklima u l-karatteristiċi ekoloġiċi tagħhom, u jittama li r-riabilitazzjoni tal-pajsaġġ rurali u urban tkun ittrattata bħala kwistjoni ta' importanza partikolari, b'kunsiderazzjoni xierqa għall-karatteristiċi lokali speċifiċi;

Jenfasizza l-irwol li għandhom il-programmi ambjentali fil-qafas tat-tieni pilastru tal-CAP fl-istabbiliment ta' inċentivi għall-prattiki agrikoli li jħarsu s-sostenibilità u l-purezza tar-riżorsi tal-ilma;

Iħeġġeġ lill-Kummissjoni u lill-Kunsill biex joħolqu sistema pubblika ta' assigurazzjoni agrikola, iffinanzjata mill-UE, bl-għan li tiggarantixxi dħul minimu għall-bdiewa f'każ ta' diżastri naturali bħan-nixfa, in-nirien u l-għargħar, u biex tħarishom mir-riskji u l-kriżijiet bħal dawk li reċentement laqtu lill-pajjiżi fin-Nofsinhar tal-Ewropa;

Jenfasizza l-ħtieġa li jkunu żviluppati politiki għall-prevenzjoni effettiva tan-nirien fil-foresti, u jafferma mill-ġdid li l-Kummissjoni trid tappoġġa lill-Istati Membri fil-monitoraġġ u l-prevenzjoni tan-nirien, b'finanzjament, b'mod partikulari, għall-miżuri xierqa ta' prevenzjoni tan-nirien fil-foresti bħall-waqqafa n-nar, passaġġi fil-foresti, punti ta' aċċess, punti tal-ilma u programmi ta' ġestjoni tal-foresta;

Huwa tal-fehma li l-iskarsezza tal-ilma u n-nixfiet ċikliċi aċċentwaw il-flaġell tan-nirien u tal-gravità tagħhom, żiedu l-fraġilità u r-riskju tal-qirda ta' ħafna speċi li huma karatteristiċi tal-foresti fil-pajjiżi tan-Nofsinhar tal-Ewropa, li għalihom il-foresti jirrappreżentaw, f'ħafna każi, ir-riżorsa naturali ewlenija;

Jiddeplora n-nuqqas ta' viżjoni tal-Kapijiet tal-Istat u tal-Gvern tal-Istati Membri meta ddeċidew li jnaqqsu l-fondi għall-iżvilupp rurali u jinnota li r-riżorsi aalokati skont it-tieni pilastru huma limitati wisq biex ikunu ffaċċjati l-isfidi ġodda li toħloq il-bidla fil-klima; jissuġġerixxi li l-Kummissjoni fil-White Paper li jmiss tagħha dwar l-adattament għall-bidla fil-klima tistudja t-twaqqif ta' fond speċifiku biex jiffinanzja azzjonijiet preventivi, għall-benefiċċju tas-setturi ekonomiċi kollha affettwati, inkluża l-agrikoltura.

Jenfasizza li l-ippjanar għall-mudell agrikolu Ewropew għandu jqis il-perikli ambjentali l-aktar frekwenti u gravi kif ukoll l-iskarsezza tal-ilma u n-nixfa u li, f'dak il-kuntest, mekkaniżmu effettiv tal-immaniġġjar ta' kriżijiet għandu jikkostitwixxi element fundamentali tal-politika agrikola komuni Ewropea.

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Sostitut(i) (skont l-Artikolu 178 (2)) preżenti għall-votazzjoni finali

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) (skont l-Artikolu 178(2)) preżenti għall-votazzjoni finali